2 JENÈZ 1 


Istwa kreyasyon an 


1 1 Nan konmansman, Bondye kreye 
syèl la ak latè a. “Men latè pat gen 
fòm, li pat gen anyen sou li. Fènwa 
te kouvri toupatou. Lespri Bondye t'ap 
plannen sou dlo ki te kouvri tout latè. 

3 Bondye di: Se pou limyè fèt. 

Epi limyè te fèt. “Bondye wè limyè a. 
te bon. Bondye mete limyè a yon bò, li 
mete fènwa a yon lòt bò. ? Bondye rele 
limyè a, lajounen, li rele fènwa a. lannwit. 
Yon lannwit pase, yon maten rive: se te 
premye jou a. 

6Bondye di ankò: Se pou gen yon 
vout nan mitan dlo a pou separe dlo a an 
de. 

7 Bondye fè vout la separe dlo a an 
de, yon pati anwo vout la, yon lòt pati 
anba l. Se konsa sa te pase. Bondye 
rele vout la syèl. Yon lannwit pase, yon 
maten rive: se te dezyèm jou a. 

9 Bondye di ankò: Se pou dlo ki anba 
syèl la sanble yon sèl kote pou kote ki sèk 
la ka parèt. 

Se konsa sa te pase. !? Bondye rele 
kote ki sèk la tè. Li rele pil dlo a lanmè. 
Bondye gade sa l te fè a, li wè l bon. 

11 Bondye di: Se pou tè a pouse tout 
kalite plant: zèb, plant ki bay grenn, 
pyebwa ki bay fwi ak tout grenn yo. 

Se konsa sa te pase. 12 Tè a pouse tout 
kalite plant: zèb, plant ki bay grenn, 
pyebwa ki bay fwi ak tout grenn yo. 
Bondye gade sa l] te fè a, li wè l bon. 
13 Yon lannwit pase, yon maten rive: se 
te twazyèm jou a. 

14 Bondye di ankò: Se pou limyè parèt 
nan syèl la pou separe lajounen ak 
lannwit. Y'a sèvi pou make jou yo, lanne 
yo ak sezon yo. 1? Y'a sèvi limyè nan syèl 
la pou klere tout latè a. 

Se konsa sa te pase. !é Bondye fè de 
gwo limyè, pi gwo a pou kòmande sou 
lajounen, pi piti a pou kòmande sou 


lannwit. Li fè zetwal yo tou. 17 Li mete 
yo nan syèl la pou klere latè a, 18 pou kò- 
mande sou lajounen ak sou lannwit, pou 
separe limyè ak fènwa. Bondye gade sa l 
te fè a, li wè l bon. !? Yon lannwit pase, 
yon maten rive: se te katriyèm jou a. 

20 Bondye di ankò: Se pou dlo yo kale 
anpil anpil bèt vivan. Se pou zwazo vole 
nan syèl la anwo tè a. 

Se konsa sa te pase. 2! Bondye kreye 
gwo bèt lanmè yo, tout kalite bèt vivan 
k'ap naje nan dlo ansanm ak tout kalite 
Zwazo. 

Bondye gade sa l te fè a, li wè l bon. 
22 Bondye beni yo, li di: Fè pitit, fè anpil 
anpil pitit, plen dlo lanmè a. Se pou 
zwazo yo fè anpil anpil pitit tou sou tè a. 
23 Yon lannwit pase, yon maten rive: se 
te senkyèm jou a. 

24 Bondye di ankò: Se pou tè a kale 
tout kalite bèt vivan, bèt yo gade, bèt ki 
trennen sou vant, bèt nan bwa. 

Se konsa sa te pase. 2? Bondye fè tout 
kalite bèt, bèt nan bwa, bèt yo gade, bèt 
ki trennen sou vant. Li gade sa l te fè a, 
li wè l bon. | 

26 Bondye di ankò: Ann fè moun. 
N'ap fè l pòtre ak nou, pou li sanble ak 
nou. L'a gen pouvwa sou pwason ki nan 
lanmè yo, sou zwazo ki nan syèl la, sou 
tout bèt yo gade, sou tout latè, sou tout 
bèt nan bwa, sou tout bèt ki trennen sou 
vant sou tè a. 

27 Bondye kreye moun: 
li fè l pòtre ak li. 
Li kreye yo gason ak fi. 
28 Li ba yo benediksyon, li di: 
Fè pitit, fè anpil anpil pitit 
mete sou tè a. Donte tè a. 
Mwen ban nou pouvwa sou pwason 
ki nan lanmè, 
sou zwazo ki nan syèl la, 
ak sou tout bèt vivan k'ap mache 
sou tè a. 

29 Bondye di: Gade. Mwen ban nou 
tout kalite plant ki bay grenn ak tout 
kalite pyebwa ki bay fwi ak grenn pou 
nou manje. 3? Men, tout bèt ki sou tè a, 
tout zwazo ki nan syèl la, tout bèt ki 
trennen sou vant, wi tout bèt vivan, 
m'ap ba yo zèb vèt pou yo manje. 

Se konsa sa te pase. “3! Bondye gade 
sa l te fè a, li wè l bon nèt. Yon lannwit 
pase, yon maten rive: se te sizyèm jou a. 
2 !Konsa, Bondye te fin fè syèl la, 

latè a ansanm ak tou sa, ki ladan yo. 
2Sou sis jou, Bondye te fin fè tou sa l 
t'ap fè a. Setyèm jou a, li sispann travay. 
3Li beni setyèm jou a, li mete l apa 
pou li, paske se jou sa a li te sispann 
travay apre li te fin kreye tou sa l t'ap 
kreye a. 4Se konsa sa, te pase lè Bondye 
t'ap kreye syèl la ak latè a. 

Lè Senyè a, Bondye a, t'ap fè latè 
ansanm ak tou sa ki nan syèl la, ? pat gen 
yon ti pyebwa sou tè a. Okenn zèb pat 
ankò pouse nan jaden, paske Bondye pat 
voye lapli tonbe sou tè a.. Lèfini, pat gen 
moun pou travay latè. é Men, yon vapè 
dlo leve sòti nan tè a, li wouze tout tè a. 

7Lè sa a, Senyè a, Bondye a, pran 
pousyè tè, li fè yon nonm.? Li soufle nan 
twou nen nonm lan pou l ba li lavi. Epi 
nonm lan vin vivan. 


Jaden Edenn lan 


8 Senyè a, Bondye a, plante yon jaden 
yon kote yo rele Edenn, bò kote solèy 
leve a. Se la li mete nonm li te fè a. 
3Senyè a, Bondye a, te fè tout kalite 
pyebwa leve nan jaden an, bèl pyebwa ki 
donnen fwi ki bon pou manje. Nan mitan 
jaden an te gen de gwo pyebwa: yonn se te 
pyebwa ki bay lavi a, lòt la se te pyebwa 
ki fè moun konnen sa ki byen ak sa ki 
mal la. !9 Yon gwo larivyè sòti nan peyi 
Edenn, li wouze jaden an. Larivyè a te fè 
kat branch. !! Premye branch lan te rele 
Pichon. Se larivyè sa a ki wouze tout peyi 


Avila a, peyi kote yo jwenn anpil lò a. 
12 Se nan peyi sa a. yo jwenn pi bon lò an- 
sanm ak pyebwa gonm arabik ak yon pyè 
wouj ki koute chè yo rele oniks. !5 Dezyèm 
larivyè a rele Giyon. Se li ki wouze tout 
peyi Kouch la. !4 Twazyèm larivyè a rele 
Tig. Se li ki pase nan peyi Lasiri, sou bò 
solèy leve a. Katriyèm larivyè a se Lefrat. 

15 Senyè a, Bondye a, pran nonm lan, 
li mete 1 nan jaden Edenn lan pou l] 
travay li, pou l pran swen 1. !6 Senyè a, 
Bondye a, bay nonm lan lòd sa a: 

— Ou mèt manje donn tout pyebwa 
ki nan jaden an. !? Men, piga ou manje 
donn pyebwa ki fè moun konnen sa ki 
byen ak sa ki mal la. Paske, jou ou 
manje l, w'ap mouri. 

18 Senyè a, Bondye a, di ankò: 

— Sa pa bon pou nonm lan rete pou 
kont li. M'ap fè yon lòt moun sanble 
avè l pou ede l. 

19 Se konsa, Senyè a, Bondye a, pran 
pousyè tè, li fè tout kalite zannimo ki 
nan savann ak tout kalite zwazo k'ap 
vole nan syèl la. Lè l fini, li mennen yo 
bay nonm lan pou wè ki non li ta pral 
ba yo. Se non li te ba yo a ki rete pou 
yo nèt. 20 Se konsa, nonm lan bay tout 
bèt yo gade, tout bèt nan bwa ak tout 
zwazo ki nan syèl la non yo. Men, pat 
gen yonn ki te sanble avè l, ki ta ka 
ede l. 2! Lè sa a, Senyè a, Bondye a, 
fè dòmi pran nonm lan. Mesye dòmi 
nèt ale. Pandan l'ap dòmi an, Bondye 
louvri bò kòt li, li wete yon zo kòt. Apre 
sa, li fèmen twou a, byen fèmen. 22 Avèk zo 
kòt li te wete nan nonm lan, li fè yon fanm, 
limennenl]ba li. 238 Lè nonm lan wè l, li di: 

— Aa! Fwa sa a, 
men yonn ki menm jan avè m! 
Zo l se zo mwen. 
Chè 1 se chè mwen. 
Y'a rele l fanm, e 
paske se nan gason li sòti. 


4 JENÈZ 2,3 


24 Se poutèt sa, gason an va kite papa l 
ak manman l pou ! mete tèt li ansann ak 
madanm li, pou tou de fè yon sèl. 

25 Nonm lan ak madanm li te toutou- 
ni. Men, yo pat wont rete konsa. 


Peche dezobeyisans 


3 1Sèpan se bèt ki te pi rize nan tout 
bèt raje Senyè a, Bondye a, te kreye. 
Li di fanm lan konsa: 

— Eske Bondye te janm di piga nou 
manje donn tout pyebwa ki nan jaden 
an? 

2 Fanm lan reponn sèpan an: 

— Nou gendwa manje donn tout pye- 
bwa ki nan jaden an. 3 Men, kanta pou 
pyebwa ki nan mitan jaden an, Bondye 
di: Piga nou manje ladan l, piga nou 
manyen l menm. Sinon, n'ap mouri. 

4Lè sa a, sèpan an di fanm lan: 

— Se pa vre. Nou p'ap mouri kras. 
5 Bondye di nou sa paske li konnen jou 
nou manje ladan 1, je nou va louvri. N'a 
vin tankou Bondye, n'a konn sa ki byen 
ak sa ki mal. 

6 Fanm lan gade, li wè jan pyebwa a 
te bèl, jan fwi yo sanble yo ta bon nan 
bouch. Li santi li ta manje ladan l pou 
je l ka louvri. Li keyi kèk fwi. Li manje, 
li pote bay mari l ki manje tou. 

7 Manje yo fin manje, je yo louvri: lè 
sa. a, yo vin konnen yo toutouni. Yo pran 
kèk fèy figfrans, yo koud yo ansanm, yo 
fè tanga mete sou yo. 

8Jou sa a, solèy te fenk fin kouche 
lè nonm lan ak madanm li tande vwa 
Senyè a, Bondye a, ki t'ap pwonmennen 
nan jaden an. Y'al kache nan mitan 
pyebwa ki nan jaden an pou Senyè a, 
Bondye a, pa wè yo. 2 Men, Senyè a, Bon- 
dye a, rele nonm lan, li dil: 

— Kote ou ye? 

10 Nonm lan reponn li: 

— Mwen tande vwa ou nan jaden an, 
mwen pè. M'al kache pou ou, paske 
mwen toutouni. 


11 Senyè a, Bondye a, di l: 

— Ki moun ki di ou te toutouni? Eske 
ou te manje fwi pyebwa mwen te di ou pa 
manje a? 

12 Nonm lan reponn: 

—Fanm ou te ban mwen an, se li 
menm ki ban mwen fwi pyebwa a pou m 
manje, epi mwen manje l. 

13 Senyè a, Bondye a, mande famn 
lan: 

— Poukisa ou fè sa?- 

Fanm lan reponn li: 

— Se pa mwen non! Se sèpan an wi ki 
pran tèt mwen ki fè m manje l. 


Pinisyon moun 


14 Senyè a, Bondye a, di sèpan an 
konsa: 

— Poutèt sa ou fè a, ou madichonnen 
nan mitan tout bèt jaden ak tout bèt 
nan bwa. W'a rale sou vant ou. W'a 
manje pousyè tè jouk jou ou mouri. 
15Qu menm ak fanm lan, m'ap fè nou 
lènmi yonn ak lòt. Pitit pitit pa l ak pitit 
pitit pa ou ap lènmi tou. Pitit pitit li ap 
kraze tèt ou, epi ou menm w'ap mòde | 
nan talon pye l. 

16 Li di fanm lan: 

— Lè w'ap fè pitit, m'ap fè soufrans 
ou vin pi rèd. W'a gen pou soufri anpil 
lè w'ap akouche. W'ap toujou anvi mari 
ou. Men, se mari ou ki va chèf ou. 

17 Apre sa li di Adan: 

— Ou koute pawòl madanm ou, pa 
vre! Ou manje fwi pyebwa mwen te ba 
ou lòd pa manje a. Poutèt sa ou fè a, 
m'ap madichonnen tè a. W'a gen pou 
travay di toutan pou fè tè a bay sa ou 
bezwen pou viv. 18 Tè a va kale tout 
kalite pikan ak pengwen ba ou. W'a 
manje fèy ki pouse nan raje. !9 Se swe 
kouray ou ki pou fè ou mete yon moso 
pen nan bouch ou jouk lè w'a tounen 
nan tè kote ou sòti a. Paske, se pousyè 
ou ye, ou gen pou tounen pousyè ankò. 

20 Adan bay madanm li non, li rele l 
Ev, paske se li menm ki manman tout 
moun k'ap viv sou tè a. 

2i1Lè sa a, Senyè a, Bondye a, pran 
po bèt, li fè rad pou Adan ansanm ak 
madanm li, li biye yo. 


Bondye chase Adan ak Ev 


22 Apre sa, Senyè a, Bondye a, di: 

— Kounyeya, Adan vin konnen sa ki 
byen ak sa ki mal tankou yonn nan nou. 
Nou p'ap kite l lonje men l keyi fwi 
pyebwa ki bay lavi a pou l manje l, pou l 
pa viv pou tout tan. 

23 Se konsa, Senyè a, Bondye a, mete 
Adan deyò nan jaden Edenn lan. Li 
voye l al travay tè, menm tè Bondye te 
pran pou fè l la. 

24 Se konsa, li te mete Adan deyò. Sou 
bò kote solèy leve nan jaden an, li mete 
kèk zanj cheriben ak yon manchèt klere 
kou dife nan men yo. Yo t'ap dragonnen 
nan tout direksyon pou anpeche moun 
pwoche bò pyebwa ki bay lavi a. 

